
1. 	Úvod

Občianske združenie, Zväz diabetikov Slovenska, bolo zaregistrované na Ministerstve vnútra SR pod číslom VVS/1—819/1990 dňa 27. apríla 1990.
Podmienky vzniku a právne postavenie občianskeho združenia upravuje zákon č. 83/1990 Z.z. o združovaní občanov v znení neskorších predpisov. Ďalej sa riadi zákonom č. 431/2002 Z.z. z 18. júna 2002 o účtovníctve a Opatrením Ministerstva financií SR z 10. decembra 2002, ktorým sa ustanovujú podrobnosti o postupoch účtovania pre účtovné jednotky, ktoré nie sú založené alebo zriadené za účelom podnikania.
Činnosť občianskeho združenia sa riadi stanovami, ktoré sú prístupné verejnosti na požiadanie v sídle občianskeho združenia a na internetovej stránke www.zds.sk, čo je stránka Zväzu diabetikov Slovenska.
Poslaním občianskeho združenia je
1) presadzovať záujmy a potreby diabetikov ako pacientov i ako spotrebiteľov,
2) systematicky obhajovať špecifické záujmy diabetikov a iniciatívne presadzovať ich riešenie,
3) prehlbovať výchovu a vzdelávanie diabetikov, oboznamovať ich rodinných príslušníkov a širokú verejnosť s problematikou diabetikov.

Pri naplňovaní svojho poslania sa Zväz diabetikov Slovenska riadi princípmi humanizmu, etiky a demokracie, platnými právnymi predpismi, opiera sa o iniciatívnu a aktívnu dobrovoľnú prácu svojich členov a priaznivcov a úzko spolupracuje:
a) s ústrednými orgánmi štátnej správy,
b) s miestnymi orgánmi štátnej správy,
c) s orgánmi miestnej samosprávy,
d) so Slovenskou humanitnou radou,
e) so Slovenskou diabetologickou asociáciou,
f) so zdravotníckymi, vzdelávacími, rehabilitačnými, rekvalifikačnými a inými odbornými inštitúciami, firmami a podnikateľmi,
g) s partnerskými organizáciami doma i v zahraničí,
h) s občianskymi združeniami, neziskovými organizáciami poskytujúcimi všeobecne prospešné služby, nadáciami, charitatívnymi spoločnosťami, neinvestičnými fondmi, jednotlivcami,
I) s vysokými školami zameranými na sociálnu prácu a zdravotníctvo pri zabezpečovaní odbornej pomoci diabetikom Slovenska.

	Výročná správa dáva priestor pre vyhodnotenie úspešnosti plnenia cieľov, ktoré boli pre rok 2020 stanovené v jednotlivých oblastiach. Podrobnú analýzu príjmov a výdavkov poskytuje informácia, ako sa počas roka 2020 v občianskom združení hospodárilo. 

2.	Činnosť občianskeho združenia v roku 2020
Činnosť občianskeho združenia v roku 2020 prebiehala v súlade s účelom, na ktorý bolo združenie založené, ako aj s účelom na ktoré boli účelovo darované prostriedky poskytnuté:
· Podpora aktivity členov Zväzu diabetikov Slovenska v oblasti
1. využívania voľného času
1. činnosti organizačných zložiek 
1. športovú činnosť
1. rekondično – integračnú činnosť
1. sociálno - právnu pomoc

· Prevenciu vzniku diabetes mellitus medzi širokou verejnosťou
1. meranie glykémie na základných školách 
1. meranie glykémie dospelej verejnosti so zameraním na sedavé zamestnanie
1. prednášková činnosť na základných školách
1. prednášková činnosť medzi širokou verejnosťou
1. prezentačné okienka v lokálnych TV
1. publikačná činnosť v odborných časopisoch a novinách
 
· Edukačná činnosť verejnosti ako aj členov združenia
1. na edukačných stretnutiach v jednotlivých regiónoch Slovenska
1. vydávanie časopisu DiaSpektrum zameraný na oblasť COVID-19 a vplyv na ochorenie akým je diabetes mellitus, sociálnu,  zdravotnú a na prezentáciu činnosť Zväzu diabetikov Slovenska a Slovenskej diabetologickej asociácie
1. vydávanie edukačných materiálov so zameraním na pomoc diabetikom a širokej verejnosti

· Špecializované sociálne poradenstvo zamerané na
1. pomoc klientom – diabetikom, ich rodinným príslušníkom a  komunite v  ktorej žijú v oblasti sociálnych služieb a sociálneho zabezpečenia
1. pomoc pri zvládaní tohto chronického ochorenia so zameraním na správnu životosprávu a výdaj energie
1. pomoc pri psychických, sociálnych a ekonomických  problémoch
1. pomoc pri začlenení sa do spoločnosti ako aj s náznakmi diskriminácie
1. pomoc pri riešení hore uvedených problémov vlastnou svojpomocou k čomu vedú tréningy (Pomoc k svojpomoci)
1.  zvládanie samoty, depresie, bezradnosti, strachu z nákazy a to všetko z dôvodu obmedzovania počas prítomnosti COVID-19.
1.  pomoc pri vyznaní sa v chaose a nejasnosti rôznych príkazov a nariadení, zo strany vlády SR.
1.  pomoc formou rozhovorov, povzbudzovania najmä u seniorov a osôb v sociálnych zariadeniach.


· Prezentácia občianskeho združenia a Slovenska v zahraničí
·  v roku 2020 z dôvodu COVID-19 sa neuskutočnila žiadna konferencia s osobnou účasťou, ale sme sa jej zúčastnili on-line.

Výdavky občianskeho združenia sú evidované podľa účelu poskytnutia a použitia v nasledovnom členení:
· výdavky z prostriedkov bez určenia účelu použitia,
· výdavky z príjmov z podielu zo zaplatenej dane fyzických a právnických osôb - 2 %,
· výdavky z prostriedkov s určením účelu použitia.

Výdavky z prostriedkov bez určenia účelu použitia sú realizované v prípade, že účelovo neviazané prostriedky sú k dispozícii a v tejto položke sú hradené aj administratívne výdavky združenia a prevádzkové náklady. 
Výdavky z príjmov z podielu zo zaplatenej dane – 2 %, ktorej čiastka bola 4 128,95 eur. Tento príjem bol riadne zaúčtovaný.
Výdavky z príjmov s určením účelu použitia boli použité na rekondičné pobyty dospelých diabetikov s ťažkým zdravotným postihnutím,  vydávanie vlastného časopisu DIASpektrum a pre účely činnosti ZDS a zlepšenia kvality života diabetikov. V účtovnom období roka 2020 boli prijaté dary vo výške 50 820,- eur, ktoré boli riadne zúčtované a použité na účel poskytnutia,  dotácie z MPSVaR SR vo výške  15 900,- eur, z VÚC Košice vo výške  18 975,60 eur, z VÚC Prešov vo výške 9 142,42 a z VÚC Žilina vo výške 19 665,60. Financie z dotácií boli prijaté len cez peňažný ústav.


 3.	Finančná správa 
3.1.	Ročná účtovná závierka
	Podľa základnej právnej normy zákona č. 431/2002 Z.z. o účtovníctve a podľa Opatrenia Ministerstva financií SR č. 22 502/2002.92 zo dňa 10. decembra 2002, občianske združenie nemalo na začiatku účtovného obdobia 2020 záväzky a úvery.
	Majetok občianskeho združenia tvoril finančný majetok v členení financie v pokladni a  na bankových účtoch v Slovenskej sporiteľni, pobočka Bratislava. Občianske združenie má zriadených päť účtov a to s členením na bežný účet, na účty pre finančný tok s Košickým samosprávnym krajom, so Žilinským samosprávnym krajom a Prešovským samosprávnym krajom, na dotačný účet pre príjem z  Ministerstva práce, sociálnych vecí a rodiny SR 
Počiatočný stav na bežných účtoch k 1.1.2020 bol:	    28 926,93 eur
Príjem na bežné účty za rok 2020 bol:			  218 741,72 eur
Výdaj z bežných účtov za rok 2020 bol:			  211 706,38 eur
Zostatok k 31.12.2020 na bežných účtoch bol:	               35 962,27 eur		

3.2. Prehľad o príjmoch
 Príjmová časť	- Spolu príjem		                               180 375,04 EUR
	z toho:  	   daňové príjmy:	     32 399,-
			   nedaňové príjmy: 	   147 976,04
 Výdajová časť	- Spolu výdaj			                     173 360,77 EUR
	Z toho:	   daňové výdavky: 	     28 649,59
			   nedaňové výdavky: 144 711,18
 
Občianske združenie Zväz diabetikov Slovenska nemá záväzky voči žiadnym fyzickým ani právnickým subjektom, nie je v konkurze, nie je v likvidácii ani v žiadnom exekučnom konaní. Voči zväzu nie je vedený žiaden súdny spor. Občianske združenie eviduje pohľadávky vo výške 3 580,- EUR. 


4.	Prehľad o daroch a príspevkoch
Občianske združenie Zväz diabetikov Slovenska vyčerpalo v roku 2020 všetky prostriedky, ktoré boli účelovo viazané v plnej výške. Jedná sa o:
1. dotáciu z Košického samosprávneho kraja vo výške 18 975,60 eur na výkon odbornej činnosti špecializovaného sociálneho poradenstva v Centre sociálneho poradenstva a  edukácie diabetikov v Michalovciach a na území Košického samosprávneho kraja,
1. dotáciu zo Žilinského samosprávneho kraja vo výške 19 665,60 eur na výkon odbornej činnosti špecializovaného sociálneho poradenstva v Centre sociálneho poradenstva a edukácie diabetikov v Ľubochni a na území Žilinského samosprávneho kraja,
1. dotáciu z Prešovského samosprávneho kraja vo výške 9 142,42 eur na výkon odbornej činnosti špecializovaného sociálneho poradenstva v Centre sociálneho poradenstva a  edukácie diabetikov v Prešove a na území Prešovského samosprávneho kraja,
1. dotáciu z  Ministerstva práce, sociálnych vecí a rodiny SR vo výške 
500,- eur na poplatok členského v medzinárodnej organizácii IDF.
1. dotáciu z Ministerstva práce, sociálnych vecí a rodiny  SR vo výške 
7 000,- eur na edičnú činnosť v sociálnej oblasti, finančné prostriedky boli použité na vydanie časopisu DIASpektrum,
1. dotácia Ministerstva práce, sociálnych vecí a rodiny SR na sociálne služby vo výške 8 400,- eur, finančné prostriedky boli použité na čiastočnú úhradu mzdy sociálneho pracovníka,
1. príjem z podielu zaplatenej dane z príjmov fyzických a právnických osôb vo výške 4 128,95 eur. Finančné prostriedky vo výške 1 518,74 boli použité na čiastočnú úhradu pre účastníkov na rekondično – integračných a rehabilitačných pobytoch, Zostatok vo výške 2 610,21 bol prenesený do roku 2021 a bude použitý na čiastočnú úhradu za rekondično – integračné a rehabilitačné pobyty.

5.  Záver 
Občianske združenie zabezpečovalo v roku 2020 pre svojich členov:
1. Nákup časopisu Diabetik pre organizačné zložky Zväzu diabetikov Slovenska a svojich korešpondenčných členov so zľavou.
1. Rekondično – integračné a rehabilitačné pobyty pre dospelých diabetikov s ťažkým zdravotným postihnutím. Tieto pobyty sú hradené z príjmov získaných z podielu zo zaplatenej dane fyzických a právnických osôb, príspevku samotného účastníka a finančných prostriedkov Ústredia Zväzu diabetikov Slovenska..
1. Základné a špecializované sociálne poradenstvo v Bratislave, Banskej Bystrici, Ľubochni, Prešove, Michalovciach a v príslušných VÚC.. Činnosť je vykonávaná nie len pre členov ZDS, ale aj pre diabetikov, ktorí nie sú organizovaní v našom združení. Túto činnosť v  Michalovciach sme vykonávali z poskytnutého finančného príspevku VÚC Košice a dotácie MPSVaR SR. V Ľubochni sme vykonávali túto odbornú činnosť aj z poskytnutého finančného príspevku VÚC Žilina. V Prešove sme vykonávali túto odbornú činnosť aj z poskytnutého finančného príspevku VÚC Prešov. Takto sme poskytli špecializované sociálne poradenstvo spolu v roku 2020 v 2 109 prípadoch. 
1. Vydávanie časopisu DiaSpektrum. Časopis sme vydali 2x v roku v náklade 25 000 ks/číslo aj za finančnej podpory z dotácie MPSVaR SR. Je rozdávaný zadarmo. V roku 2020 bol zameraný na COVID-19 a s ním súvisiacu cukrovku. 
.  

Záverom je nutné konštatovať, že  finančná a účtovná agenda  Zväzu diabetikov Slovenska je vedená v zmysle Metodického postupu o účtovaní Zväzu diabetikov Slovenska, v zmysle Zákona č. 431/2002 Z.z. o účtovníctve, Zákona č. 595/1994 Z.z. o dani z príjmov,  Zásad o hospodárení  Zväzu diabetikov Slovenska a Stanov Zväzu diabetikov Slovenska.

Touto cestou chceme poďakovať všetkým našim darcom a prispievateľom za ich osobnú aktivitu, podporu v našom snažení pomáhať diabetikom a za prejav sympatie. Zvlášť chceme poďakovať Ministerstvu práce, sociálnych vecí a rodiny SR, ktoré nám pomáha pri zabezpečovaní, edičnej činnosti a podporuje nás v zahraničných aktivitách, Košickému samosprávnemu kraju, Prešovskému samosprávnemu kraju a Žilinskému samosprávnemu kraju zvlášť odborom sociálnych služieb, ktorého pracovníci nám pomáhajú metodicky a vždy dobrou radou vykonávať špecializované sociálne poradenstvo pre klientov s chronickým ochorením akým je diabetes mellitus. 

Mgr. Ing. Jozef Zimmermann	- viceprezident
Nicolette Zavillová			- viceprezident
Ing. Marian Ručkay			- člen
Mgr. Lucia Demková		- člen

